গরমে টাইফয়েড | বিশেষ করে | দেশ রূপান্তর
তীব্র গরম পড়তে শুরু করেছে এখন। এ সময় টাইফয়েডের প্রাদুর্ভাব দেখা দেয়। টাইফয়েড সালমোনেলা টাইফি নামক ব্যাকটেরিয়ার মাধ্যমে ছড়ায়। এ ছাড়া সালমোনেলা প্যারা টাইফি নামক ব্যাকটেরিয়া মাধ্যমে প্যারাটাইফয়েড জ্বর হয়। প্রধানত সালমোনেলা টাইফি দূষিত পানি বা খাবারের মাধ্যমে শরীরে প্রবেশ করে। কোনো কারণে যাদের রোগ প্রতিরোধ ক্ষমতা দুর্বল হয়ে গেছে, তাদের ক্ষেত্রে এই রোগ মারাত্মক রূপ ধারণ করতে পারে।
জ্বর এই রোগের প্রধান লক্ষণ। জ্বর কখনো বাড়তে বা কমতে পারে কিন্তু কখনো ছেড়ে যায় না। ১০৩-১০৪ ডিগ্রি ফারেনহাইট পর্যন্ত টানা জ্বর থাকতে পারে। প্রচণ্ড মাথাব্যথা, পেটে ব্যথা বা শরীরে ব্যথা, শরীর ম্যাজম্যাজ করা বা দুর্বলতা অনুভব করা, গলাব্যথা, কফ বা কাশি প্রভৃতি উপসর্গ দেখা দেয়। শিশুদের ক্ষেত্রে ডায়রিয়া ও বমি হতে পারে, বয়স্কদের ক্ষুধামান্দ্য বা কোষ্ঠকাঠিন্য হতে পারে। জ্বরের দ্বিতীয় সপ্তাহে পেটে ও পিঠে গোলাপি দানা দেখা দিতে পারে। রোগ মারাত্মক আকার ধারণ করলে রোগী বিকারগ্রস্ত হতে পারে ও প্রলাপ বকতে পারে।
সময়মতো সঠিক চিকিৎসা না দিলে অন্ত্র ফুটো হয়ে যেতে পারে। এ ছাড়া পিত্তথলি, কিডনি বা অগ্ন্যাশয়ের প্রদাহ, নিউমোনিয়া, মেরুদণ্ডে সংক্রমণ, মেনিনজাইটিস বা শরীরের অন্যান্য ঝিল্লিতে সংক্রমণ ও প্রদাহ, অস্থি ও অস্থিসন্ধির প্রদাহ প্রভৃতি জটিলতা সৃষ্টি হতে পারে।
শনাক্তকরণ পরীক্ষা
টাইফয়েড দ্রুত শনাক্তকরণের জন্য ব্লাড কালচার নামক পরীক্ষা করা হয়। এ ছাড়া ২য় সপ্তাহে উইডাল টেস্ট নামক এক ধরনের নন-স্পেসিফিক ব্লাড টেস্ট করা হয়, যাতে টাইটার দেখে টাইফয়েড নির্ধারণ করা হয়।
টাইফয়েডের মূল চিকিৎসা হলো অ্যান্টিবায়োটিক। ব্লাড কালচার ও সেনসেটিভিটি অনুযায়ী ডাক্তার যে অ্যান্টিবায়োটিক দেবেন তা ১০-১৪ দিন গ্রহণ করতে হবে। উপসর্গ কমে গেলেও অ্যান্টিবায়োটিকের কোর্স সম্পূর্ণ করতে হবে। এ ছাড়া জ্বরের জন্য প্যারাসিটামল-জাতীয় ওষুধ দেওয়া হয়। শরীরের তাপমাত্রা বেশি থাকলে ভেজা তোয়ালে দিয়ে শরীর মুছে দিতে হবে। জ্বর বা ডায়রিয়ার কারণে সৃষ্ট পানিশূন্যতা দূর করতে প্রচুর পরিমাণে তরল-জাতীয় খাবার দিতে হবে বা শিরাপথেও ওষুধ প্রদানের মাধ্যমে তরল-জাতীয় খাবার দেওয়া যেতে পারে। রোগীকে উচ্চ ক্যালরিসমৃদ্ধ কিন্তু সহজপাচ্য খাবার দিতে হবে।
চিকিৎসকের পরামর্শ অনুযায়ী টাইফয়েড জ্বরের টিকা নেওয়া যেতে পারে। এ ছাড়া ফোটানো বা পরিশোধিত পানি পান করতে হবে, ফলমূল-শাকসবজি, রান্নার বাসন পরিষ্কার পানিতে ধুয়ে নিতে হবে, খাবার ভালোভাবে সেদ্ধ করে নিতে হবে, খাবার খাওয়ার আগে গরম করে নিতে হবে, খাবার গ্রহণ, প্রস্তুত বা পরিবেশনের আগে এবং টয়লেট ব্যবহারের পর সাবান দিয়ে ভালোভাবে হাত ধুতে হবে এবং অবশ্যই স্বাস্থ্যসম্মত টয়লেট ব্যবহার করতে হবে।